کوئٹہ: کوئٹہ نا علاقہ خروٹ آباد اٹی اسہ اُراسے ٹی گیس انا لیک مننگ نا سوب آن دھماکہ مس ہراٹی اسہ ہی خاہوت نا 4 چنا زوال مسر، و 2 زالبول ٹھپی مسر۔ ایدھی حوالی نا رداٹ چارشنبے نادے آ کوئٹہ نا اختہ انگا علاقہ خروٹ آباد بادیزئی ٹاؤن نا اسہ اُراسے ٹی گیس انا لیک مننگ نا سوب آن زور دار ءُ دھماکہ اس مس ہراٹی اسہ ہی خاہوت نا چار چنا زوال مسر، وخت اس کہ اِرا زالبول ءِ بے ہوشی نا حالیت اٹ ہسپتال آ گدریفنگا، زوال مروک آ چناتا وئی 2 آن 10 سال نا نیام اٹی ءِ۔ یات سلے کہ درو سے شنبے نادے آ ہم کوئٹہ نا علاقہ جان محمد روڈ آ اُراسے ٹی گیس انا پُر مننگ نا سوب آن باوہ تینا مسہ مار اتون اوار کزیت کریسس۔داکان بیدس کوئٹہ نا علاقہ سبزل روڈ پودگلی چوک نا ہند آ پولیس تھانہ شالکوٹ کوئٹہ نا سب انسپکٹر گیس لیک مننگ نا سوب آن دھماکہ ٹی زوال مس۔ ایدھی حوالی نا رداٹ چارشنبے نادے آ سب انسپکٹر پولیس شبیر احمد گجر گیس لیکج دھماکہ نا سوب آن سبزل روڈ نزد پودگلی چوک آ تینا اُراٹی زوال مس۔ ایدھی ءِ حوال ملنگ تون واقعہ نا جاگہ غا سرمرسا لاش ءِ دمدستی وڑاٹ بی ایم سی ہسپتال آ گدریفے ہراڑے المی کارروائی آن پد لاش ءِ اوفتا خواجہ غاتا دوٹی تننگانے۔ داکان بیدس تاجر اتحاد بلوچستان رجسٹرڈ نا مرکزی صدر سید محمد حیدر آغا، حاجی سعداللہ ترین سید عبدالمنان آغا عبدالخالق ذاکر حاجی سعداللہ لہڑی بہادر خان بادینی نجیب خان بڑیچ علی احمد محمد حسنی ایگزیکٹو کمیٹی نا باسک آک ہڑزخواہی کرسا پاریر کہ اللہ پاک ایماندار ءِ جنت الفردو س اٹی بڑزکو ہند اس عطاکے و پدسلوک آتے صبر و جمیل عطاکے۔  وزیراعلیٰ بلوچستان میر عبدالقدوس بزنجو کوئٹہ شار اٹی ودوک گیس انا شکست آتا سوب آن گڑتی نا درشانی کرسا بنجائی حکومت آن گیس کمپنی نا زمواری تے جوان سر تفننگ نا نوٹس ہلنگ نا خواست کرینے، وزیراعلیٰ پارے کہ گیس پریشر اٹی کمتی نا سوب آن شاری تا زند گڑتی تا پلویڑ اٹی ءِ، و تدوک آ منہ دے آن گیس شکست آتیٹی دہ آن زیات بندغ زوال مسنو، وزیراعلیٰ پارے کہ بھلا یخ اٹی شاری تے گیس دوئی اف، بلوچستان بھلو وخت اس اسکان گیس انا بنداوی گرج آتے پورو کرسا ہنا، ولے اینو ننے گیس انا گرج ءِ تو گیس اف۔ وزیر اعلیٰ پارے کہ گیس انا فراوانی نا بابت بلوچستان تون ماتنہ ئی وڑک سگ آن پیشن ءُ۔ او پارے کہ اینو ہراتم صوبائی حکومت ایس ایس جی سی نا دفتر تون حالی حوالی مس، تو اسہ زموار ءُ بندغ اس ہم ساڑی اَلو۔ وزیر اعلیٰ وزیراعظم و بنجائی وزیر توانائی آن دمدستی نیام تمنگ نا خواست کرسا پارے کہ گیس کمپنی نا رویہ نا سوب آن شاریک خار اٹی ءُ، گیس مفننگ نا سوب آن امن ایمنی نا حالیت خراب مننگ نا گمان ءِ، و اگہ دن مس تو زموار گیس کمپنی مرو۔
(اے پی پی/ آن لائن)
